सेनूर छै अनमोल (भाग-9)
राधा- इहो कोनो पुछैक बात छै । हम तँ वियाह करै लेल तैयारे छलहुँ । देर तँ अहीं केने छलियै । बिसरि गेलियै की ? अहीं तँ बड़का भैयाक वियाह होबऽ दै लेल कहने । अहींक कहलापर शहरी मौज-मस्ती छोड़ि कऽ एहन भुच्चर देहातमे वियाह केलौं । देखू तँ अहींक इयादमे हमर देह दिनो दिन सुखल जा रहल अछि । अहाँ तँ एहन रोग लगा देने छी जे खेनाइ-पिनाइ नीक नै लगैत अछि ।
 श्याम- मने अहाँ तैयार छी । चलू तखन तँ सब किछु ठीक अछि । रश्ता क्लियर अछि, मुदा. . . ।
 राधा- मुदा की ?
 राधा- (बिच्चेमे बात काटैत । ) किए, अहाँकेँ हमरापर विश्वास नै अछि की ?
 श्याम- (हँसैक चेष्ठा करैत । )हें. . . हें. . . हें. . . विश्वास तँ अछिये. . . तैयो जे छै से श्योर भेनाइ जरूरी छै ने ?
 राधा- अच्छे, एकटा बात बताउ. . . जँ हम पवित्र नै रहितियै. . . जँ हमर शील भंग भेर रहितै तँ अहाँ हमरा नै अपनबितियै ?
 श्याम- हें. . . हें. . . हें. . . तखन कोना अपनबितियै ! मने जे छै से लकड़ीक डेकची आ लड़कीक सतित्व एक बेर आगि मने पुरूषक सम्पर्कमे एकलाक बाद पुनः प्रयोग योग्य नै ने बचैत छै ? हेँ. . . हें. . . हें. . . खराब नै मानब । अहीं कहू जाहि लेल वियाह करब सएह ओरिजनल नै भेटत तँ वियाह करैक फायदे की ?
 राधा- ठीक छै । आब छोरू डेकची-डेकचाक बात । एक्कै टा बात बुझू जे हम पवित्र छी, अनमन गंगा जकाँ ।
 श्याम- जखन अहाँ गंगाजल सन पवित्र छी तँ हमहूँ शिवशंकर जकाँ अपन बाँहिमे बान्हैक लेल तैयार छी । (कने रुकैत ! ) पुनः कनेक टा समस्या और जनमि गेल अछि ।
 राधा- कोन समस्या ? फरिछा कऽ कहू ।
 श्याम- टाकाक समस्या । इम्हर कने हाथ खाली भऽ गेल अछि । अहाँ तँ जानिते छी, नव घर बसबैमे तेरह तरहक झंझट उत्पन्न होइ छै । अठहत्तर ठाम खर्च होइ छै, तेँ किछु टाकाक इन्तजाम अहाँ अपना स्तरपर करू ।
 राधा- हमरा कोनो बैंक बैलेन्स छै जे जोगार करब । हमरा बुत्ते ई सब नै हएत ।
 श्याम- अहाँ एते जल्दी घबड़ा किए जाइ छी ! शान्तिसँ सुनू, एकरो उपाय अछि हमरा लऽग । अहाँ लऽग जते गहना-गुड़िया अछि से सबटा अपना संगमे लऽ लेब । किछु टाका मुरलीयोसँ झीट लिअ । ओनाहितो एते दिनक मुँह देखाइयो तँ भेंटबाक चाही की नै ? जेना-तेना कऽ किछु लेनाहिते आएब ।
 राधा- हुनको लऽग टाका नै छै । ओ अपने खेतिहर छथिन । हुनका रहतै तखन ने झिटबै ? ओ कतऽसँ देथिन रूपैया । एक दिस तँ हुनकासँ वियाहक बंधन तोड़ि रहल छी आ दोसर दिस हुनकासँ रूपैया झीट ली । नै, मोन नै मानैत अछि । ई सब नै हएत हम बुते । 